b"\n_START_ARTICLE_\nKent Nagano\n_START_PARAGRAPH_\nKent Nagano (s. 22. marraskuuta 1951) on yhdysvaltalainen kapellimestari. H\xc3\xa4n opiskeli musiikin lis\xc3\xa4ksi my\xc3\xb6s sosiologiaa ja oikeustiedett\xc3\xa4 kotiosavaltiossaan Kaliforniassa._NEWLINE_Nagano nimitettiin vuonna 1978 Berkeleyn sinfoniaorkesterin musiikilliseksi johtajaksi, jona h\xc3\xa4n toimi vuoteen 2008. H\xc3\xa4n toimi vuosina 1988\xe2\x80\x931998 Op\xc3\xa9ra National de Lyonin ja vuosina 1991\xe2\x80\x932000 Hall\xc3\xa9-orkesterin musiikillisena johtajana. Vuosina 2000\xe2\x80\x932006 Nagano oli Deutsches Symphonie-Orchester Berlinin taiteellinen johtaja ja p\xc3\xa4\xc3\xa4kapellimestari; h\xc3\xa4n my\xc3\xb6s toimi 2001\xe2\x80\x932003 Los Angelesin oopperan p\xc3\xa4\xc3\xa4kapellimestarina ja vuosina 2003\xe2\x80\x932006 musiikillisena johtajana. Vuonna 2006 h\xc3\xa4nest\xc3\xa4 tuli sek\xc3\xa4 Montrealin sinfoniaorkesterin ett\xc3\xa4 Baijerin valtionoopperan musiikillinen johtaja._NEWLINE_Vuonna 1982 Nagano piti Berkeleyn sinfoniaorkesterin kanssa Hans Pfitznerin oopperan Palestrina ensimm\xc3\xa4isen esityksen Yhdysvalloissa. H\xc3\xa4n my\xc3\xb6s kantaesitti muun muassa P\xc3\xa9ter E\xc3\xb6tv\xc3\xb6sin Three Sistersin, John Adamsin Klinghofferin kuoleman ja Kaija Saariahon Kaukaisen rakkauden. Nagano on saanut levytyksill\xc3\xa4\xc3\xa4n muiden palkintojen ohessa useita Grammyja. H\xc3\xa4nest\xc3\xa4 tuli vuonna 1992 Ordre des Arts et des Lettres'n upseeri, ja vuonna 2008 h\xc3\xa4n sai Nousevan auringon ritarikunnan tunnustuksen (4. luokassa). H\xc3\xa4n on Montrealin ja McGill-yliopistojen kunniatohtori._NEWLINE_Pianisti Mari Kodama on Naganon puoliso."